A május 20-i döntőben a fellépési sorrendben tizenhetedikként adták elő, a görög Anna Vissi "Everything" című dala után, és az ukrán Tyina Karol "Show Me Your Love" című dala előtt. A szavazás során ezúttal is 292 pontot kapott, ami az első helyet érte a huszonnégy fős mezőnyben. Ez volt Finnország első győzelme. Az 1961-ben debütáló ország rekordnak számító negyvenöt évet várt erre, korábban az 1973-ban elért hatodik hely volt a legjobb eredményük.